**MNENJE ŽUPANA K PREDLOGU SPREMEMBE CENE 24 – URNE DEŽURNE POGREBNE SLUŽBE V OBČINI ŽIROVNICA**

Na podlagi določbe 3. člena Odloka o pokopališkem redu in pogrebni dejavnosti v Občini Žirovnica (Ur. list RS, št. 27/18, v nadaljevanju: odlok) javno službo pokopališko dejavnost in 24-urno dežurno službo pogrebne dejavnosti na območju Občine Žirovnica opravlja javno podjetje JEKO d.o.o. (v nadaljevanju: izvajalec javne službe). Ostala pogrebna dejavnost se opravlja na trgu.

Odlok nadalje določa, da 24-urna dežurna služba obsega vsak prevoz od kraja smrti do hladilnih prostorov izvajalca javne službe ali zdravstvenega zavoda zaradi obdukcije pokojnika, odvzema organov oziroma drugih postopkov na pokojniku in nato do hladilnih prostorov izvajalca javne službe, vključno z uporabo le-teh, če zakon ne določa drugače.

Oblikovanje cene 24-urne dežurne službe, ki se izvaja v okviru pogrebne dejavnosti kot obvezne gospodarske javne službe pa predpisuje Uredba o metodologiji za oblikovanje cen 24-urne dežurne službe (Ur. List RS, št. 5/2018, v nadaljevanju: uredba).

Trenutno veljavna cena 24-urne pogrebne službe na območju Občine Žirovnica znaša 236,83 EUR/ pokojnika (brez 9,5% DDV). Cena je stopila v veljavo 1.3.2020.

Izvajalec javne službe predlaga spremembo cene 24-urne dežurne pogrebne službe, nova cena bi bila 250,62 EUR (brez DDV), kar je okoli 6% višje od veljavne cene. Nova cena naj bi pričela veljati 1.5.2023. Kalkulacija cene je razvidna iz priloženega elaborata.

Glede na to, da je predlog cene oblikovan v skladu z veljavno metodologijo, ter da je predlagano povišanje razumno, glede na splošno rast cen v zadnjem obdobju, smo na stališču da je predlog izvajalca javne službe upravičen.

V skladu z navedenim in na podlagi 25. člena Poslovnika občinskega sveta (Ur. list RS, št. 23/99 19/13-UPB1), občinskemu svetu predlagam, da potrdi predlagano ceno 24-urne dežurne pogrebne službe, ki jo je predložil Jeko d.o.o..

Datum: 8.3.2023

Številka: 354-0060/2022-13

**Leopold Pogačar**

**ŽUPAN**

Pripravila:

Petra Žvan, univ.dipl.ekon.

Priloga: Predlog za spremembo cene 24-urne dežurne pogrebne službe